જોકે અમુક વાર એવું પણ બને છે કે કમિટી બધાને યોગ્ય પેપર્સ પૂરાં પાડીને, વિશ્વાસમાં લઈને અને પૂર્ણપણે સોસાયટીના હિતમાં જ દરેક નિર્ણય લેતી હોય છે; જેથી તેમનાં કામોમાં વિવાદ ભાગ્યે જ થાય છે. આ બધાનો આધાર કમિટીના સભ્યોની પ્રામાણિકતા-પારદર્શકતા તેમ જ આ વિષય પ્રત્યેની સારી સમજ અને સભ્યોની જાગૃતિ પર વધુ રહે છે. જ્યાં કમિટી સારી-શિસ્તબદ્ધ અને સ્થાપિત હિતો વિનાની છે ત્યાં રીડેવલપમેન્ટના પ્રકલ્પો સારી રીતે પાર પડ્યા છે અને એમાં ડેવલપર અને હાઉસિંગ સોસાયટી એ બન્ને પક્ષો વિન-વિન સિચુએશનમાં રહ્યાં છે. આમ રીડેવલપમેન્ટના સારા-નરસા બન્ને અનુભવો થાય છે, પણ વધુ કડવા અનુભવોનું કારણ કાં તો ડેવલપરનો અથવા સોસાયટીઓનો લોભ પણ હોય છે અને ક્યાંક વળી સ્થાપિત હિતો સમાન કમિટીના સભ્યોની દાદાગીરી પણ કામ કરી જાય છે. તો ક્યાંક વળી ડેવલપર અને સરકારી અધિકારીઓની સાઠગાંઠ પણ કામ કરી જાય છે, જેમાં કમિટી સુધ્ધાં અજ્ઞાનને કારણે અંધારામાં રહી જાય છે.